KIRJALLINEN KYSYMYS E-3418/01

esittäjä(t): Ioannis Marínos (PPE-DE) komissiolle

(21. joulukuuta 2001)

Aihe: Kielellisen monimuotoisuuden kunnioittaminen Euroopassa

Vuosi 2001 on julistettu Euroopan kielten teemavuodeksi. Unioni on osoittanut perustamisestaan asti voimakasta mielenkiintoa kielellisen monimuotoisuuden säilyttämiseen maanosassamme, ja talousarvion maksumäärärahoista on osoitettu suuri osa käännös- ja tulkkauspalveluille, tarkoituksena helpottaa kaikkien unionin 11 virallisen kielen käyttöä.

Kuten tiedetään, Kreikassa asuu useita kymmeniä tuhansia pomakkeja. Enemmistö heistä on muslimeja ja käyttää omaa kielimuotoaan, joka on säilynyt vuosien ajan ja toimii arkielämän kommunikointikielenä ja jolla on omat aakkoset sekä kielioppi- ja oikeinkirjoitussäännöt. Myös pomakinkielisiä oppikirjoja on julkaistu kansakoulun oppilaiden käyttöön. Kuitenkaan pomakin opetuksesta ei näytetä huolehdittavan Kreikan virallisessa opetusjärjestelmässä, ja näin ollen tämä kielimuoto on tuomittu häviämään.

Voisiko komissio kertoa, onko sillä mitään tietoja Euroopassa asuvien pomakkien kokonaismäärästä? Mikä on komission näkemys tämän kielen opetusmahdollisuuksista pomakkien asuttamien alueiden kouluissa? Voisiko komissio lisäksi kertoa, mikä on sen kanta siihen, että Kreikan opetusministeriö on tehnyt myös turkin kielen opetuksen virallisen kielen eli kreikan opetuksen ohella pakolliseksi pomakkien lasten kohdalla, vaikka he eivät ole turkkilaista syntyperää, eivätkä monet heistä halua, että heille opetetaan turkin kieltä tai että heidän katsotaan olevan turkkilaisia, jollaisina heidät esitetään turkkilaisessa propagandassa?

Viviane Redingin komission puolesta antama vastaus

(5. helmikuuta 2002)

Kielellisen ja kulttuurisen monimuotoisuuden kunnioittaminen kuuluu Euroopan unionin perusperiaatteisiin, ja nykyään se sisältyy myös Euroopan unionin perusoikeuskirjan 21 artiklaan. Komission mielestä vähemmistöihin kuuluvien ihmisten oikeudet ovat osa jäsenvaltioiden yhteisiä periaatteita, jotka luetellaan Euroopan unionista tehdyn sopimuksen 6 artiklan 1 kohdassa.

Komission käytettävissä ei ole tietoa pomakin puhujien tarkasta määrästä Euroopassa. Miquel Siguan Barcelonan yliopistosta laati vuonna 1998 Espanjan, Portugalin ja Kreikan vähemmistökieliä puhuvia yhteisöjä koskevan tutkimuksen(1) komission toimeksiannosta. Tutkimuksen mukaan Kreikassa oli vuonna 1971 arviolta 27 000 pomakin puhujaa. Lukumäärä tuntuisi vastaavan muita arvioita, joiden mukaan pomakin puhujien määrä on noin 20 000 30 000.

Koulussa voidaan opettaa kaikkia mahdollisia kieliä. Euroopan yhteisön perustamissopimuksen 149 artiklassa säädetään kuitenkin, että yhteisön toimissa koulutuksen alalla on pidettävä täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta.

Euroopan unioni on toimivaltuuksiensa puitteissa toteuttanut toimia kielellisen monimuotoisuuden edistämiseksi. Euroopan kielten teemavuoden 2001 (Euroopan unionin ja Euroopan neuvoston yhteinen aloite) päätavoitteita olivat mm. kielellistä monimuotoisuutta koskevan tietoisuuden lisääminen ja kielten opiskelun merkityksen korostaminen. Euroopanlaajuisen tiedotuskampanjan lisäksi unioni on myöntänyt rahoitusta lukuisille eri hankkeille, joilla edistetään kielten teemavuoden tavoitteiden toteutumista. Monet näistä hankkeista liittyvät paikallisiin tai vähemmistökieliin. Euroopan unioni antaa myös rahoitustukea Euroopan vähemmistökielten toimistolle sekä Mercator-tiedotusverkostolle, jonka tavoitteena on levittää tietoa ja lisätä tietoisuutta Euroopan alueellisista ja vähemmistökielistä.

(1) Linguistic Minorities in the European Union: Spain, Portugal and Greece, OPOCE, Luxembourg, 1990, ISBN 92-826-0375-X.